## La Generalitat certifica que 48 arbres protegits han resistit a l’impacte de les inundacions

*** Deu d’estos arbres es trobaven dins de les conques de barrancs o rius: set a Riba-roja de Túria, un a Paiporta, un a Alzira i un a Montroi
* L’eucaliptus situat en el barranc del Poio al seu pas per Paiporta s’ha convertit en una icona després de sobreviure a una segona riuada**

La Conselleria de Medi Ambient, Infraestructures i Territori ha certificat que 48 arbres protegits han resistit a l’impacte de les inundacions. Deu d’estos exemplars es trobaven dins de les conques de barrancs o rius i la resta en les zones inundables.

De tots els arbres que han sobreviscut, el més emblemàtic és l’exemplar d’eucaliptus situat en el llit del barranc de Paiporta, les arrels del qual van aguantar la força de la riuada del dia 29 d’octubre i també la de 1957.

Este arbre del Catàleg d’arbres monumentals i singulars de la Comunitat Valenciana ha resistit l’envestida del corrent desbordat i de tots els objectes arrossegats que han pogut impactar o enganxar-se a este, la qual cosa demostra la gran fortalesa del seu sistema d’arrels.

Tenia el tronc i les branques plenes de restes vegetals, residus, plàstics, i fins i tot un palet de fusta que ja han sigut retirats. A més, s’ha recuperat l’entorn de l’exemplar d’eucaliptus amb l’extracció del marge del llit dels residus de diversa tipologia, provinents de la neteja dels voltants, que havien sigut depositats allí.

De la inspecció realitzada pel Centre per a la Investigació i Experimentació Forestal (CIEF) es desprén que, encara que este arbre no presenta un estat greu en l’actualitat, ha perdut una part de copa i presenta diverses ferides. Per tant, es realitzarà un seguiment continu de la seua evolució per a avaluar l’impacte a llarg termini.

Des de la Generalitat s’ha acreditat que només dos arbres no han pogut resistir els efectes de la riuada. En concret, a Riba-roja ha desaparegut un dels arbres catalogats, que ja es trobava afectat per un incendi en 2020, i a Chiva una garrofera que es trobava pròxima al barranc del Gall i va ser descalçada per la força de l’aigua.

**Distribució dels arbres afectats per la DANA**

Dels 50 arbres situats en la zona afectada per la DANA, 10 es trobaven en els llits dels rius i rambles principals: 7 a Riba-roja de Túria (entre estos, el desaparegut xop), un a Paiporta, un a Alzira, i un a Montroi.

La resta dels arbres es troben en la zona inundada pels desbordaments, però més separats dels llits principals, per la qual cosa el risc va ser menor, i no s’han vist afectats o han tingut una afecció lleu.

Les espècies més afectades per les inundacions són xops, eucaliptus i palmeres datileres. A més, els tècnics del CIEF han confirmat que caldrà tindre especial cura i vigilància amb les garroferes i les oliveres per l’excés d’humitat en els sòls que pot afectar a mitjà termini.

Fecha: 01/01/2025